ৰাজ্যৰ প্ৰাথমিক বিদ্যালয় সমুহৰ প্ৰধান শিক্ষকৰ পদ সৃষ্টি আৰু সপ্তম দৰমহা বিধিয়ে প্রাথমিক বিদ্যালয়ৰ স্নাতক শিক্ষকৰ বাবে নিৰ্ধাৰণ কৰা ৮৭০০.০০ টকাৰ গ্রেড পে' কৰ্তন কৰি আসোৱাহ নিৰাময় সমিতিয়ে সৃষ্টি কৰা সমস্যা সমাধানৰ দাবীত শুকুৰবাৰে মুখ্যমন্ত্ৰীৰ বাসভৱন ঘেৰাও কাৰ্যসূচী গ্ৰহণ কৰিছিল ৰাজ্যিক প্ৰাথমিক শিক্ষক সন্মিলনীয়ে। ৰাজ্যিক প্ৰাথমিক সন্মিলনীয়ে গ্ৰহণ কৰা মুখ্যমন্ত্ৰীৰ বাসভৱন ঘেৰাও কাৰ্যসূচীলৈ ৰাওণা হোৱা বঙাইগাঁৱৰ মানিকপুৰ প্ৰাথমিক শিক্ষা খণ্ডৰ প্ৰায় ৬ খন বাহন আৱদ্ধ কৰি ৰাখিছে বৰপেটা আৰক্ষীয়ে। প্ৰতিবাদী আন্দোলনত যোগদান কৰিবলৈ যোৱা প্ৰায় ৪ শতাধিক শিক্ষকক বৰপেটা সদৰ থানাৰ আৱদ্ধ কৰি ৰাখিছে আৰক্ষীয়ে। বৰপেটা চহৰৰ লগতে বৰপেটাৰ হাউলী, কলগাছিয়া, মাজদিয়া আদি বিভিন্ন স্থানতো প্ৰতিবাদত যোগদান কৰিবলৈ যোৱা শিক্ষকৰ বাহন আৱদ্ধ কৰি ৰাখিছে আৰক্ষীয়ে। ৰাজ্যৰ সকলাে প্রাথমিক শিক্ষক শুকুৰবাৰে গুৱাহাটীৰ চচলত সমবেত হৈ প্ৰাথমিক শিক্ষকসকলৰ সমস্যা সমাধানৰ দাবীত মুখ্যমন্ত্ৰীৰ বাসভৱন ঘেৰাও কাৰ্যসূচী ৰূপায়নৰ সিদ্ধান্ত গ্ৰহণ কৰিছিল।
দেশৰ কোনাে ৰাজ্যত কোনাে শিক্ষক কর্মচাৰীৰ পৰা এনেদৰে দৰ্মহা কর্তন কৰাৰ নজিৰ নাই। এনে অন্যায় কোনাে কাৰণতে মানি ল'ব পৰা নাযাব বুলি সন্মিলনীয়ে ক্ষোভ উজাৰি দুয়ােটা সমস্যা সমাধানৰ বাবে ২০১৯ চনৰ ৩০ ডিচেম্বৰত বৰ্তমানৰ ৰাজ্য চৰকাৰৰ মুখ্যমন্ত্রীক অৱগত কৰাৰ পিছত শীঘ্ৰে উক্ত সমস্যা দুটা সমাধানৰ বাবে শিক্ষা আৰু বিত্ত বিভাগক নির্দেশ দিছিল মুখ্যমন্ত্ৰীয়ে। সেই নির্দেশক কেন্দ্ৰ কৰি ২০২০ চনৰ ১৭ জানুৱাৰীত তদানীন্তন শিক্ষামন্ত্রীয়ে ২০২০ চনৰ ৩১ মার্চৰ ভিতৰত মুখ্যমন্ত্রীৰ নির্দেশ কার্যকৰী কৰিম বুলি লিখিতভাৱে জনাইছিল কিন্তু ১১ মাহ পাৰ হৈ যোৱাৰ পিছতাে উক্ত প্ৰতিশ্ৰুতি কার্যকৰী কৰা নহ'ল।
You may also read!
